පවුල් ආරවුලක් මත වයස අවුරුදු හතරක සිඟිත්තියක් ඝාතනය කිරීමට උත්සාහ දැරූ පියකු එම උත්සාහය ව්‍යර්ථවීම හේතුවෙන් තම සිරුරේ විවිධ ස්ථානවලට තියුණු පිහියකින් කොටාගෙන බරපතළ තුවාල සහිතව ඊයේ (22) ප්‍රතිකාර සඳහා අනුරාධපුර ශික්ෂණ රෝහලට ඇතුළත් කර ඇති බව අනුරාධපුර පොලිසියේ නිලධාරියෙක් පැවැසීය.මෙසේ බරපතළ තුවාල ලබා රෝහල් ගතකර ඇත්තේ අනුරාධපුර, විජයපුර, භාතිය මාවතේ පදිංචි පුද්ගලයෙකි.ඊයේ (22) අලුයම 5.00 ට පමණ නිවසේ ඇතිවූ ආරවුලක් මත මේ පුද්ගලයා කුඩා දියණියට තියුණු පිහියකින් කෙටීමට උත්සාහ දරා ඇති අතර දැරිය නිවසෙන් පිටතට පැමිණ පාරේ හඬමින් පැමිණෙද්දී ප්‍රදේශවාසී තරුණයකු ඇය බේරාගෙන ඇත.දරුවාට පිටුපසින් පිහියක් අමෝරා ගෙන පන්නාගෙන පැමිණෙන පුද්ගලයා දැක තරුණයා පැමිණි යතුරු පැදියද මාර්ගයේ අසල වූ නිවසකට දමා දිවගොස් නිවසකට ඇතුළු වී දැරිය බේරාගෙන ඇත.